钦定古今图书集成/明伦汇编/氏族典/第531卷 > 郭守敬
## 钦定古今图书集成/明伦汇编/氏族典/第531卷 > 郭守敬

按《元史郭守敬传》：“守敬，字若思，顺德邢台人。生有异
操，不为嬉戏事。大父荣，通五经，精于筭数水利。时刘
秉忠、张文谦、张易、王恂同学于州西紫金山，荣使守
敬从秉忠学。中统三年，文谦荐守敬习水利，巧思绝
人。世祖召见，面陈水利六事，授提举诸路河渠。四年，
加授银符副河渠使。至元元年，从张文谦行省西夏。”
二年，授都水少监。初，秉忠以《大明历》自辽、金承用二
百馀年，浸以后天，议欲修正而卒。十三年，江左既平，
帝思用其言，遂以守敬与王恂率南北日官分掌测
验，推步于下，而命文谦与枢密张易为之主领，裁奏
于上，左丞许衡参预其事。十六年，改局为太史院，以
恂为大史令，守敬为同知太史院事，给印章，立官府，
及奏进仪表式，守敬当帝前指陈理致，至于日晏，帝
不为倦。十七年，新历告成，守敬与诸臣同上奏。十九
年，恂卒。二十三年，继为太史令。三十一年，拜昭文馆
大学士，知太史院事。大德二年，召守敬至。七年，诏内
外官年及七十，并听致仕，独守敬不许其请。自是，翰
林、太史、司天官不致仕，定著为令。延祐三年卒，年八
十六。